Transilvania Investments înregistrează, la finalul primului trimestru al anului, un profit net de 16,69 milioane lei. Fondul de investiţii are ca obiectiv, pentru perioada 2024-2028, o creştere cu cel puţin 6% a valorii activului net unitar şi o reducere cu cel puţin 7% a discount-ului de tranzacţionare, potrivit unui comunicat transmis redacţiei.
Conform rezultatelor la 31 martie a.c., Transilvania Investments deţine active în valoare totală de 1.941,9 milioane lei, în creştere cu 33,79% faţă de aceeaşi perioadă a anului trecut. Activul net a înregistrat, la rândul său, o creştere de 33,85%, fiind în valoare de 1.850,5 milioane lei (0,8599 lei/acţiune). Profitul brut realizat la sfârşitul primului trimestru al anului 2024, în sumă de 16,52 milioane lei, este cu 13,72% mai mare decât profitul prevăzut în Bugetul de Venituri şi Cheltuieli pentru trimestrul I 2024.
În acest an, acţionarii au aprobat o nouă Strategie a fondului de investiţii care va fi implementată pe orizontul investiţional aferent perioadei aprilie 2024 - aprilie 2028. Transilvania Investments şi-a asumat în faţa acţionarilor o creştere anuală cu cel puţin 6% a valorii activului net unitar şi o reducere anuală cu cel puţin 7% a discount-ului de tranzacţionare. De asemenea, printre obiectivele Strategiei se regăsesc remunerarea acţionarilor printr-un mix de instrumente (dividende şi reducerea discount-ului de tranzacţionare), creşterea ponderii dividendelor generate de portofoliul de participaţii majoritare, restructurarea portofoliului istoric, continuarea implementării celor mai bune practici de guvernanţă corporativă etc.
În perioada următoare, eforturile echipei se vor concentra pe implementarea proiectelor derulate la nivelul noilor linii de business definite prin Strategia fondului, respectiv continuarea proiectelor începute în domeniul turismului, exploatarea eficientă şi centralizată a activelor imobiliare, tranzacţionarea activă şi exploatarea potenţialului oferit de nişa investiţiilor de tip private equity, se menţionează în comunicat.
Transilvania Investments se pregăteşte pentru distribuţia dividendelor aferente anului 2023. Acţionarii au aprobat distribuirea unui dividend brut de 0,015 lei/acţiune, în sumă totală de 32,4 milioane lei, reprezentând un randament de 5,15%, prin raportare la preţul mediu de tranzacţionare al acţiunilor TRANSI din anul 2023.